Oda Krohg

Oda Lasson Krohg (født 11. juni 1860 i Åsgårdstrand, død 19. oktober 1935 i Oslo) var en norsk maler. Hun fikk lite formell kunstutdannelse, men absorberte raskt kunnskap fra kunstnermiljøet hun ble en del av. Hun debuterte på Høstutstillingen i 1886 med «Ved Christianiafjorden (Japansk lykt)». Hennes første år som kunstner regnes som en foregripen av nyromantikkens stemningsmaleri. De senere portrettene fikk et annet og mer robust uttrykk.

Familie 
Oda Krohg var født Othilia Pauline Christine Lasson, som datter av regjeringsadvokat Christian Lasson og Alexandra von Munthe af Morgenstierne. Mormoren, prinsesse Anastasia Soltikoff (Saltykov), tilhørte en russisk bojar- og fyrsteslekt og var tidligere hoffdame hos tsarinaen; hun var etterkommer av en bror av Katarina den stores favoritt Sergej Saltykov. Hun var en av i alt ti søsken. Blant disse var broren Per Lasson og søstrene Bokken og Alexandra Lasson (sistnevnte gift med maleren Fritz Thaulow) de mest sentrale i hennes liv. Oda giftet seg i 1881 med forretningsmannen Jørgen Marianus Flood Engelhart (1852–1921) og fikk to barn med ham. Hun flyttet fra Engelhart i 1883, og ble formelt skilt fra ham i 1888. I 1885 ble hun elev av Erik Werenskiold og Christian Krohg. Hun giftet seg med Krohg i oktober 1888. Oda og Christian fikk i 1885 datteren Nana og i 1889 sønnen Per, som også ble en kjent maler. I perioden 1901-1909 bodde familien i Paris, og også 1890-årene var preget av utenlandsopphold.

Oda Krohg ble farmor til maleren Guy Krohg.

Karriere 
Oda Krohg er kjent for landskapsbilder som «Ved Christianiafjorden (Japansk lykt)» (1886) og «Ved engen (Kinesisk lykt)» (1889), og andre arbeider som «En abonnent på Aftenposten» (1887), «Fra festen» (1892), «Rouge et Noir» (1912) og det muntre «Christian Krohg på Karl Johan» (1912). Hun malte også portretter av blant andre Aasta Hansteen, Ivar Arosenius, Gunnar Heiberg, Johanne Dybwad og Christian Krohg.  

Oda var en sentral skikkelse i den motkulturelle bevegelsen Kristiania-bohemen på 1880-90-tallet. Bildet av «bohem-prinsessen» har imidlertid til tider overskygget inntrykket av en kompetent kunstner. På Edvard Munchs etsning «Kafeinteriør» (1893) er Oda omgitt av bohemene og tilknyttede menn: Munch, Christian Krohg, Jappe Nilssen, Hans Jæger, Gunnar Heiberg og Jørgen Engelhart. Oda skal ha hatt et forhold til i alt fire av disse mennene: Engelhart, Jæger, Heiberg og Krohg. I boka Syk Kjærlighet (1893) skildret Hans Jæger et trekant-forhold der Jæger hadde sterk kjærlighet til en kvinne som skulle gifte seg med en maler. Oda skal ha vært modell for kvinnen, og boka skildrer forholdet mellom Jæger, Oda og Christian sommeren og høsten 1888.

Oda Krohg hadde et ønske om å skrive, men publiserte svært lite. 

Hun er gravlagt sammen med ektemannen på Æreslunden i Vår Frelsers gravlund i Oslo.

Om Oda Krohg 
Multikunstneren Kjetil Bjørnstad utga i 1978 det store musikkverket Leve Patagonia om Kristiania-bohemen, med Oda Krohg som en av hovedpersonene. De ulike personene i Leve Patagonia er viet ulike sanger. Sangen Sommernatt ved fjorden handler om Hans Jæger og Oda som sitter i en pram ute på fjorden en sommernatt. Det er søsteren til Oda som betrakter paret ute på fjorden fra sitt vindu ved feriehuset på Hvitsten, og sangen handler om det hun ser ute på fjorden. Denne sangen er blant de mest kjente fra Leve Patagonia, og har blitt innspilt på plate av mange artister. Odas sang er en annen sang fra samme album. Den forteller historien om Oda og hennes forhold til menn - fra hennes egen synsvinkel. 

Oda Krohgs liv er senere beskrevet mer inngående i Ketil Bjørnstads roman Oda! (1983).

Referanser

Litteratur 
 Ketil Bjørnstad. Oda!. Gyldendal, 1997. 352 s. ISBN 82-05-25327-7 – Les i fulltekst
 Anne Wickstrøm. Oda Krohg : maleri. Lillehammer kunstmuseum, 2005. 11 s. ISBN 82-91388-46-6
 Anne Wickstrøm. «Oda Krohg» I: Norsk biografisk leksikon, bd 5 (2002)
 Anne Wickstrøm. Oda Krohg : et kunstnerliv. Gyldendal, 1988. ISBN 82-05-17392-3
 Anne Wickstrøm. «Oda Krohg» I: Norsk kunstnerleksikon, bd 2, 1983
 Per Krohg. «Oda Krohg : Tale ved Chr. Krohgs fest 18. nov. 1952». I: Kunst og kultur, 1953
 
 Verk av Oda Krohg hos fotoarkiv ovaering.no

Norske malere
Kvinnelige malere
Personer begravet på Vår Frelsers gravlund
Personer fra Horten kommune
Fødsler i 1860
Dødsfall i 1935
Kristiania-bohemen